**Kontrollspørsmål – frivillig tilbud**

*Det følger av vphl. § 6-10 at tilbudsprisen i et pliktig tilbud skal være minst like høy som det høyeste vederlag tilbyderen har betalt eller avtalt i perioden 6 måneder før tilbudsplikten inntrådte. I forbindelse med godkjennelse av tilbudet og tilbudsdokumentet for frivillig tilbud vil det være relevant å innta informasjon om tilbudsprisen i et eventuelt etterfølgende pliktig tilbud. I denne forbindelse må tilbyder fremlegge all informasjon som er relevant for fastleggelsen minimum tilbudspris i et eventuelt etterfølgende tilbud. Spesifikt må følgende informasjon fremskaffes:*

1. **Transaksjonsliste**

Det bes om at det oversendes en transaksjonsliste som viser alle transaksjoner tilbyder har avtalt eller betalt i den aktuelle aksjen siste 6 måneder. I listen må det fremgå hvilken pris den enkelte transaksjonen er gjort til.

1. **Ytterligere rettigheter til selger**

Har tilbyder i forbindelse med ervervene gitt selger rettighet(er) som kan få betydning for prisen i et pliktig tilbud; for eksempel betinget rettighet til ytterligere vederlag? Dersom dette er tilfelle, ber vi om en beskrivelse av den/de aktuelle rettighet(er).

1. **Erverv gjennom opsjoner og lignende**

Har tilbyder ervervet aksjer i selskapet ved hjelp av opsjoner, terminer eller lignende? Dersom dette er tilfelle, ber vi om en beskrivelse av betingelsene for disse.

1. **Erverv som ikke er gjennomført**

Har tilbyder gjort avtale(r) om erverv av aksjer i selskapet som ikke er gjennomført ennå? Dersom dette er tilfellet, ber vi en om beskrivelse av den/de aktuelle avtale(r).

1. **Innehav av opsjoner og lignende**

Eier tilbyder, eller har tilbyder i løpet av de siste 6 måneder eid, opsjoner, terminer eller lignende i målselskapet som ikke er utøvet ennå? Dersom dette er tilfelle, ber vi om en beskrivelse av betingelsene for disse.

1. **Konvertible lån**

Finnes det konvertible obligasjoner/lån i målselskapet? Dersom dette er tilfellet ber vi om informasjon med hensyn til om tilbyder tenker å erverve slike lån.

Eier tilbyder, eller har tilbyder i 6-månedersperioden eid, konvertible obligasjoner/lån i målselskapet? Dersom dette er tilfellet ber vi om en beskrivelse av betingelsene for de konvertible obligasjonene/lånet.

1. **Andre transaksjoner med selger**

Har tilbyder i forbindelse med erverv av den aktuelle aksjen i den relevante perioden betalt eller avtalt vederlag for andre eiendeler eller avtaler med selger(e) av aksjene? Dersom dette er tilfellet ber vi om en oversikt over hvilke eiendeler eller avtaler dette gjelder, prisen som er betalt eller avtalt, samt en begrunnet vurdering av hvorvidt denne prisen representerer markedspris.

1. **Nærstående**

Vi ber om en angivelse av tilbyders nærstående iht. vphl § 2-5 som eier, eller i 6-månedersperioden inntrådte har eid, aksjer i målselskapet, samt en angivelse som nevnt i pkt 1-7 for disse.

1. **Andre forhold**

Tilbyder må vurdere om det er andre relevante forhold vedrørende de disposisjoner som er foretatt som er relevant å ta med i vurderingen av minimum tilbudspris i et etterfølgende pliktig tilbud.

**Forhold relatert til utenlandske aksjonærer**

*Tilbyder skal ikke forskjellsbehandle aksjonærer i målselskapet. Tilbudet skal derfor omfatte alle selskapets aksjonærer. I praksis har det blitt lagt til grunn at tilbudet kan avgrenses mot aksjonærer i stater hvor nasjonal lovgivning vil medføre uforholdsmessige store kostnader og tidsmessige implikasjoner. Avgjørelsen av om det er grunnlag for slik avgrensning baseres på en konkret kost/nytte-vurdering, hvor kostnader og tidsaspektet vurderes opp mot antall aksjer og aksjonærer.*

Det bes i den forbindelse opplyst overfor Finanstilsynet hvor mange aksjonærer i antall og prosent som er utenlandske og som ikke vil motta eller kunne akseptere tilbudet, herunder hvordan disse skal forholde seg. Videre må det gjøres rede for den rettslige bakgrunnen for at tilbudet ikke kan fremmes til disse aksjonærene.

Merk også at tilbudsdokumentet spesifikt må angi de jurisdiksjoner hvor selskapet har aksjonærer som ikke kan akseptere tilbudet.